வடக்குக்-கிழக்கு பகுதியில் வீடுகளிலும், வீதிகளிலும், விளையாட்டரங்குகளிலும், வணக்கத்தலங்களிலும் இளைஞர்களும், மாணவர்களும் துப்பாக்கி முனையில் சுற்றிவளைத்துக் கடத்திச் செல்லப்பட்டு தமிழ்த் தேசிய இராணுவத்தைக் கட்டியமைக்கும் நடவடிக்கை ஆரம்பமாகியிருந்தது. பல சந்தர்ப்பங்களில் தாம் கடத்தப்படுவதிலிருந்து தப்புவதற்காக இளைஞர்கள் தப்பி ஓடும்போது இளைஞர்களை நோக்கி அல்லது ஆகாயத்தை நோக்கி துப்பாக்கிப் பிரயோகம் மேற்கொள்ளப்பட்டது. யாழ்ப்பாணத்தில் "மண்டையன் குழு"த் தலைவன் சுரேஷ் பிரேமச்சந்திரன் தலைமையில் நடந்து கொண்டிருந்த இத்தகைய செயற்பாடுகளிலிருந்து தப்புவதை நோக்கமாகக் கொண்டு மாணவர்களும் இளைஞர்களும் யாழ்ப்பாணத்திலிருந்து வெளியேறி தென்னிலங்கைக்குச் செல்லத் தொடங்கியிருந்தனர்.